人之初，性本善。性相近，习相远。

苟不教，性乃迁。教之道，贵以专。

昔孟母，择邻处。子不学，断机杼。

窦燕山，有义方。教五子，名俱扬。

养不教，父之过。教不严，师之惰。

子不学，非所宜。幼不学，老何为。

玉不琢，不成器。人不学，不知义。

为人子，方少时。亲师友，习礼仪。

香九龄，能温席。孝于亲，所当执。

融四岁，能让梨。弟于长，宜先知。

首孝悌，次见闻。知某数，识某文。

一而十，十而百。百而千，千而万。

三才者，天地人。三光者，日月星。

三纲者，君臣义。父子亲，夫妇顺。

曰春夏，曰秋冬。此四时，运不穷。

曰南北，曰西东。此四方，应乎中。

曰水火，木金土。此五行，本乎数。

十干者，甲至癸。十二支，子至亥。

曰黄道，日所躔。曰赤道，当中权。

赤道下，温暖极。我中华，在东北。

曰江河，曰淮济。此四渎，水之纪。

曰岱华，嵩恒衡。此五岳，山之名。

曰士农，曰工商。此四民，国之良。

曰仁义，礼智信。此五常，不容紊。

地所生，有草木。此植物，遍水陆。

有虫鱼，有鸟兽。此动物，能飞走。

稻粱菽，麦黍稷。此六谷，人所食。

马牛羊，鸡犬豕。此六畜，人所饲。

曰喜怒，曰哀惧。爱恶欲，七情具。

青赤黄，及黑白。此五色，目所识。

酸苦甘，及辛咸。此五味，口所含。

膻焦香，及腥朽。此五臭，鼻所嗅。

匏土革，木石金。丝与竹，乃八音。

曰平上，曰去入。此四声，宜调协。

高曾祖，父而身。身而子，子而孙。

自子孙，至玄曾。乃九族，人之伦。

父子恩，夫妇从。兄则友，弟则恭。

长幼序，友与朋。君则敬，臣则忠。

此十义，人所同。当师叙，勿违背。

斩齐衰，大小功。至缌麻，五服终。

礼乐射，御书数。古六艺，今不具。

惟书学，人共遵。既识字，讲说文。

有古文，大小篆。隶草继，不可乱。

若广学，惧其繁。但略说，能知原。

凡训蒙，须讲究。详训诂，明句读。

为学者，必有初。小学终，至四书。

论语者，二十篇。群弟子，记善言。

孟子者，七篇止。讲道德，说仁义。

作中庸，子思笔。中不偏，庸不易。

作大学，乃曾子。自修齐，至平治。

孝经通，四书熟。如六经，始可读。

诗书易，礼春秋。号六经，当讲求。

有连山，有归藏。有周易，三易详。

有典谟，有训诰。有誓命，书之奥。

我周公，作周礼。著六官，存治体。

大小戴，注礼记。述圣言，礼乐备。

曰国风，曰雅颂。号四诗，当讽咏。

诗既亡，春秋作。寓褒贬，别善恶。

三传者，有公羊。有左氏，有谷梁。

经既明，方读子。撮其要，记其事。

五子者，有荀扬。文中子，及老庄。

经子通，读诸史。考世系，知终始。

自羲农，至黄帝。号三皇，居上世。

唐有虞，号二帝。相揖逊，称盛世。

夏有禹，商有汤。周武王，称三王。

夏传子，家天下。四百载，迁夏社。

汤伐夏，国号商。六百载，至纣亡。

周武王，始诛纣。八百载，最长久。

周辙东，王纲坠。逞干戈，尚游说。

始春秋，终战国。五霸强，七雄出。

嬴秦氏，始兼并。传二世，楚汉争。

高祖兴，汉业建。至孝平，王莽篡。

光武兴，为东汉。四百年，终于献。

魏蜀吴，争汉鼎。号三国，迄两晋。

宋齐继，梁陈承。为南朝，都金陵。

北元魏，分东西。宇文周，与高齐。

迨至隋，一土宇。不再传，失统绪。

唐高祖，起义师。除隋乱，创国基。

二十传，三百载。梁灭之，国乃改。

梁唐晋，及汉周。称五代，皆有由。

炎宋兴，受周禅。十八传，南北混。

辽与金，皆称帝。元灭金，绝宋世。

舆图广，超前代。九十年，国祚废。

太祖兴，国大明。号洪武，都金陵。

迨成祖，迁燕京。十六世，至崇祯。

权阉肆，寇如林。李闯出，神器焚。

清世祖，膺景命。靖四方，克大定。

由康雍，历乾嘉。民安富，治绩夸。

道咸间，变乱起。始英法，扰都鄙。

同光后，宣统弱。传九帝，满清殁。

革命兴，废帝制。立宪法，建民国。

古今史，全在兹。载治乱，知兴衰。

史虽繁，读有次。史记一，汉书二。

后汉三，国志四。兼证经，参通鉴。

读史者，考实录。通古今，若亲目。

口而诵，心而惟。朝于斯，夕于斯。

昔仲尼，师项橐。古圣贤，尚勤学。

赵中令，读鲁论。彼既仕，学且勤。

披蒲编，削竹简。彼无书，且知勉。

头悬梁，锥刺股。彼不教，自勤苦。

如囊萤，如映雪。家虽贫，学不辍。

如负薪，如挂角。身虽劳，犹苦卓。

苏老泉，二十七。始发愤，读书籍。

彼既老，犹悔迟。尔小生，宜早思。

若梁灏，八十二。对大廷，魁多士。

彼既成，众称异。尔小生，宜立志。

莹八岁，能咏诗。泌七岁，能赋棋。

彼颖悟，人称奇。尔幼学，当效之。

蔡文姬，能辨琴。谢道韫，能咏吟。

彼女子，且聪敏。尔男子，当自警。

唐刘晏，方七岁。举神童，作正字。

晏虽幼，身已仕。有为者，亦若是。

犬守夜，鸡司晨。苟不学，曷为人。

蚕吐丝，蜂酿蜜。人不学，不如物。

幼而学，壮而行。上致君，下泽民。

扬名声，显父母。光于前，裕于后。

人遗子，金满赢。我教子，唯一经。

勤有功，戏无益。戒之哉，宜勉力。